Koepka kookwater op Bellerive | Netwerk24
12 Augustus 2018 06:51
Die Amerikaner Brooks Koepka Saterdag in aksie op die Bellerive-baan in St. Louis. (Foto: Getty Images)
Amerika se Brooks Koepka sal Sondag sy derde Major-gholftitel jaag nadat hy in die derde ronde van die Amerikaanse PGA-kampioenskap op die Bellerive-baan in St. Louis ‘n 66 gespeel het.
Die telling van vier beter as die baansyfer, bring sy totaal na drie rondes op 198 te staan, 12 beter as die baan en twee beter as sy naaste uitdager, Adam Scott van Australië.
Op nege beter beter as baansyfer is dit die Amerikaners Rickie Fowler en Gary Woodland wat saam hul landgenoot die louere sal soek, asook Spanje se belowende jong Jon Rahm.
Die 28-jarige Koepa het Saterdag stil-stil onder die radar gevlieg, met alle oë wat eerder op die voormalige nr.1-speler ter wêreld Tiger Woods gerig was.
Met goeie reg ook: die superster was lank buite aksie na ‘n rugoperasie, maar is skynbaar terug met mening. Sy telling van 66 Saterdag het hom op agt beter as die baansyfer binne trefafstand van Koepka geplaas voor Sondag se laaste 18 putjies.
Suid-Afrika se hoop sal op Charl Schwartzel gevestig wees om die feitlik onmoontlike te vermag. Hy is saam met Woods op agt beter as die baan na sy bestendige 69 Saterdag.
Een hou agter hom is sy landgenoot Brandon Stone ook gunstig geplaas om Sondag ‘n verrassing of twee te lewer.
Maar wie dit ook al wil doen, sal die 28-jarige Koepka moet uitoorlê, wat strykdeur vuurwarm gholf op die Bellerive-baan opdis.
Meer oor: Tiger Woods | Brooks Koepka | Charl Schwartzel | Amerika | Gholf | Pga-Kampioenskap